จิตแพทย์ ห่วงการนำเสนอข่าวเหตุกราดยิงเน้นดราม่า อนาคตจะทำให้สังคมชินชาต่อความรุนแรง
นพ.ยงยุทธ วงศ์ภิรมย์ศานติ์ ที่ปรึกษากรมสุขภาพจิต กล่าวถึงกราดยิงที่ จังหวัดเพชรบุรี ว่า บทเรียนความรุนแรงที่เกิดขึ้นจากการใช้อาวุธปืน ไม่ว่าจะเป็นกรณีสารวัตรคลั่งจนถึงเหตุการณ์ล่าสุด จะพบว่าเกิดขึ้นมาจากความเครียดและมีปัญหาทางจิตใจ ซึ่งปกติคนที่จะดูแลในเรื่องนี้มีตั้งแต่ชุมชนและองค์กร เพราะผู้ที่มีอาวุธปืน ส่วนใหญ่ล้วนอยู่ในองค์กรทั้งสิ้น ไม่ว่าจะเป็นทหาร ตำรวจ  เจ้าหน้าที่กรมป่าไม้ กลไกการดูแลขององค์กรต้องทำหน้าที่ ดูแลบุคลากรไม่ใช่เกิดปัญหาก็ส่งต่อให้ระบบสาธารณสุขเป็นผู้รับผิดชอบ เพราะเป็นระบบปลายทาง ควรคำนึงว่าก่อนที่คนเหล่านี้จะมีปัญหาเคยเป็นบุคลากรที่ปฏิบัติหน้าที่ให้กับหน่วยงานได้อย่างดีเยี่ยมการครอบครองอาวุธปืนของคนในองค์กรต้องมีการติดตามปัญหาสภาพจิตใจทั้งระบบ เช่น กองทัพบกมีระบบติดตามอยู่ที่โรงพยาบาลพระมงกุฏฯ หรือสำนักงานตำรวจแห่งชาติ มีโรงพยาบาลตำรวจ คอยกำกับติดตามสภาพจิตใจ เพราะการครอบครองอาวุธปืน มีในเจ้าหน้าที่ทุกพื้นที่ของประเทศ การครอบครองอาวุธต้องเข้าใจว่า อาจก่อเหตุ ได้ตั้งแต่ตัวเองและผู้อื่น เช่น ทำร้ายตนเอง ทำร้ายคนในครอบครัว คนในชุมชน หรือแม้แต่คนไม่รู้จัก ฉะนั้นอย่าได้นำอำนาจทางปกครองหรือวินัยมาจำกัดการดูแลครอบครองอาวุธปืนอย่างเดียว แต่ต้องใช้มาตรการการดูแลเพื่อไม่ให้เกิดผลกระทบ พร้อมเรียกร้องยกเลิก ซื้ออาวุธ ปืน สวัสดิการ เพราะคำว่าสวัสดิการนั้นไม่เหมาะ ใช้กับอาวุธ เพราะการใช้อาวุธเป็นการใช้ในขณะปฏิบัติหน้าที่ หากเสร็จสิ้นภารกิจหรือไม่เกี่ยวข้องแล้ว ก็ไม่ควรมีการครอบครองอาวุธปืน นอกจากนี้ การเสนอข่าวเหตุการณ์เช่นนี้ กสทช. ควรเข้ามามีบทบาทควบคุมไม่ให้เกิดความดราม่ามากจนเกินไป เพราะห่วงอนาคตสังคมจะชินชาต่อความรุนแรง  เกิดการเลียนแบบ หรือลดความยับยั้งชั่งใจ ซึ่ง กสทช.สามารถเข้าไปดูแลและควบคุมได้ตั้งแต่สื่อหลัก สื่อออนไลน์ที่มีการลงทะเบียน เพราะบทเรียนจากการนำเสนอข่าวจะเห็นว่าทุกครั้งมีบทเรียนไม่ซ้ำกันและดราม่า ความรุนแรงแตกต่างกัน ทั้งนี้การติดตามข่าวแบบทุกนาที หรือทุกชั่วโมง ทำให้เกิดความเครียดและท้ายที่สุดสังคมก็จะชินชา